FI Euroopan unionin virallinen lehti CE 78/79

(2004/C 78 E/0078)

KIRJALLINEN KYSYMYS E-2120/03

esittäjä(t): Isabelle Caullery (UEN) komissiolle

(25. kesäkuuta 2003)

Aihe: Uusiutuvien energialähteiden käytön edistäminen Moldovassa

1. Voiko komissio ilmoittaa, mitä tukia voidaan käyttää ja mistä toimista, ohjelmista ja/tai budjettikohdista on mahdollista saada rahoitusta uusiutuvien energialähteiden, erityisesti tuulienergian, käytön edistämiseen Moldovassa ottaen huomioon, että maa on 99 prosenttisesti riippuvainen energian, nimenomaan öljyn ja kaasun, tuonnista?

2. Voiko komissio myös ilmoittaa, mitä Euroopan investointipankin rahoitusvälineitä on mahdollista käyttää kyseisen energialähteen käytön edistämiseen Moldovassa, Romaniassa ja Bulgariassa?

3. Aikooko komissio edistää Euroopan unionin jäseneksi vuonna 2007 pyrkivän Romanian ja Bulgarian suhteen sitä yhteisön direktiivissä asetettua tavoitetta, että vuoteen 2010 mennessä 12 prosenttia yhteisössä käytetystä energiasta pitäisi olla peräisin uusiutuvista energialähteistä?

Chris Pattenin komission puolesta antama vastaus

(4. elokuuta 2003)

Taloudellista tukea Moldovalle annetaan pääasiassa Tacis-ohjelmalla, joka tarjoaa teknistä apua kunkin kumppanimaan kanssa sovittujen yhteisten arvojen ja painopisteiden perusteella. Tacis-ohjelmassa ei tällä hetkellä ole toimia, joilla tuettaisiin suoraan uusiutuvien energialähteiden kehittämistä Moldovassa, sillä tämä ei kuuluu kansallisiin painopisteisiin.

Tacisissa kehitetään kuitenkin energiamarkkinoita ja -lähteitä alueellisella Inogate-ohjelmalla, joka kattaa Moldovan.

Lisäksi Moldova on tarkkailijana Kaakkois-Euroopan alueen sähkömarkkinoista käytävässä vuoropuhelussa, jonka komissio on järjestänyt. Tämä on foorumi, jossa Moldova voi oppia, minkälaisia kokemuksia muilla mailla on tasapainoisen energiatuotannon varmistamisessa.

Ehdokasmaat voivat myös osallistua monivuotiseen Euroopan älykäs energiahuolto -ohjelmaan, johon kuuluu Coopener-niminen osio, jossa keskitytään yhteistyöhön kolmansien maiden kanssa. Tukea saavista maista ei kuitenkaan vielä ole tehty lopullista päätöstä.

Moldova ei saa Euroopan investointipankin (EIP) lainoja, eikä voi osallistua EIP:n hankkeisiin. Vastaavanlaisia toimia voitaisiin Moldovassa kuitenkin rahoittaa Euroopan jälleenrakennus- ja kehityspankin (EBRD) lainoilla. Bulgaria ja Romania sen sijaan saavat EIP:n lainoja osana Keski- ja Itä-Euroopan maita koskevaa, yhteisön talousarviosta taattua yleistä luotonantovaltuutta, sekä kolmivuotisesta liittymistä valmistelevasta välineestä, jota ei ole taattu yhteisön talousarviosta. EIP on kiinnostunut lisäämään investointitukeaan uusiutuvan energian, mm. tuulivoiman kehittämiseen. Sen tavoitteena on vähintään kaksinkertaistaa uusiutuvaan energiaan liittyvien lainojensa (yksittäisten ja kohdennettujen globaalilainojen) määrä vuosien 2002 ja 2007 välillä.

Tavoite, jonka mukaan 12 prosenttia yhteisössä käytetystä energiasta pitäisi olla peräisin uusiutuvista energialähteistä, sisältyi komission vuonna 1997 julkaisemaan valkoiseen kirjaan (1). Sähköntuotannon edistämisestä uusiutuvista energialähteistä tuotetun sähkön sisämarkkinoilla 27. syyskuuta 1997 annettu Euroopan parlamentin ja neuvoston direktiivi 2001/77/EY (2) kuuluu säännöstöön, jota Bulgarian ja Romanian on noudatettava ennen liittymistä. Molempia maita on säännöllisesti kannustettu lisäämään uusiutuvien energialähteiden käyttöä ja määrittämään kansalliset tavoitteet, jotka vastaisivat ohjeellista yleistavoitetta, joka on 12 prosenttia kansallisesta bruttoenergiankulutuksesta vuoteen 2010 mennessä.

(1) KOM(97) 599 lopullinen.

(2) EYVL L 283, 27.10.2001.